b'\n_START_ARTICLE_\nStandardni model\n_START_PARAGRAPH_\nStandardni model elektro\xc5\xa1ibke in mo\xc4\x8dne interakcije je teorija fizike osnovnih delcev, ki opisuje mo\xc4\x8dno, \xc5\xa1ibko in elektromagnetno osnovno silo, kot tudi osnovne delce, ki sestavljajo snov. Standardni model je teorija kvantnega polja, in je skladen tako s kvantno mehaniko kot s posebno teorijo relativnosti. Do zdaj skoraj vsa eksperimentalna preverjanja teh treh osnovnih sil potrjujejo napovedi standardnega modela. Kljub vsemu pa standardni model ni popoln opis osnovnih sil, saj ne opisuje gravitacije.\n_START_SECTION_\nPreizkusi in napovedi\n_START_PARAGRAPH_\nStandardni model je napovedal obstoj bozonov W in Z, gluonov ter kvarkov\xc2\xa0\xc2\xbbvrh\xc2\xab\xc2\xa0in\xc2\xa0\xc2\xbb\xc4\x8dar\xc2\xab, \xc5\xa1e preden so bili ti delci odkriti v eksperimentu. Njihove lastnosti, kot jih je napovedal model, so bile z veliko natan\xc4\x8dnostjo eksperimentalno potrjene._NEWLINE_Z velikim trkalnikom elektronov in pozitronov (Large Electron-Positron collider, LEP) v raziskovalnem sredi\xc5\xa1\xc4\x8du CERN so preverili razli\xc4\x8dne modelske napovedi razpada bozona Z, in jih v celoti potrdili.'